รัฐมนตรีประจำสำนักนายกรัฐมนตรี ระบุ การพิจารณา ร่าง พ.ร.บ.งบประมาณ กำหนด 3 วัน คาดไม่เกินวันที่ 19 ตุลาคมนี้
รัฐมนตรีประจำสำนักนายกรัฐมนตรี ระบุ การพิจารณา ร่าง พ.ร.บ.งบประมาณ กำหนด 3 วัน คาดไม่เกินวันที่ 19 ตุลาคมนี้ นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะที่ปรึกษาคณะกรรมการประสานงานพรรคร่วมรัฐบาล หรือวิปรัฐบาล กล่าวถึงการประชุมพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ.2563 ในวันที่ 17 ตุลาคมนี้ว่า ยังคงกำหนดไว้ที่ 2-3 วัน โดยให้ไปจบในครึ่งวันของวันที่ 19 ตุลาคมนี้ ส่วนการหารือของวิปรัฐบาลในวันนี้ได้ข้อสรุปแล้ว แต่จะต้องไปพูดคุยกับวิปฝ่ายค้านอีกครั้ง และจากการพูดคุยกับนายสมพงษ์ อมรวิวัฒน์ ประธานวิปฝ่ายค้านแล้วบรรยากาศเป็นไปด้วยดี พร้อมมั่นใจว่าการพิจารณาร่าง พ.ร.บ.งบประมาณปี 2563 จะผ่านสภาฯ เพราะจากการพิจารณาแล้วฝ่ายค้านเองก็คงอยากเห็น พ.ร.บ.งบประมาณผ่านเพื่อนำมาสู่ประชาชนขณะที่ข้อกังวลเรื่องเสียงปริ่มน้ำนั้น จากการพูดคุยกันในวิปรัฐบาล ทุกคนก็มั่นใจว่าจะได้เสียงครบ พร้อมปฏิเสธไม่ทราบกระแสข่าว ส.ส.พรรคฝ่ายค้านบางส่วนเตรียมแตกแถวโหวต พ.ร.บ.งบประมาณให้รัฐบาล แต่หากโหวตให้จริงก็ถือว่าเป็นนิมิตหมายที่ดี